চুয়াটেল এজিওফর
চুয়াটেল উমিডি এজিওফর সিবিই (ইংরেজি: Chiwetel Umeadi Ejiofor; /ˈtʃuːətɛl ˈɛdʒioʊfɔːr/; জন্ম: ১০ জুলাই ১৯৭৭) হলেন একজন নাইজেরীয় ইংরেজ অভিনেতা। তিনি ১৯৯৫ সালে ন্যাশনাল ইয়ুথ থিয়েটার এ ভর্তি হন এবং পরে লন্ডন একাডেমি অব মিউজিক অ্যান্ড ড্রামাটিক আর্টে পড়াকালীন ১৯ বছর বয়সে তিনি স্টিভেন স্পিলবার্গ পরিচালিত আমিস্টাড (১৯৯৭) চলচ্চিত্রে জেমস কভি নামক পার্শ্ব চরিত্রে অভিনয়ের সুযোগ পান। এজিওফর ডার্টি প্রিটি থিংস (২০০২) ছবিতে ওকউই, সেরেনিটি (২০০৫) ছবিতে অপারেটিভ, টুয়েলভ ইয়ার্স আ স্লেইভ (২০১৩) ছবিতে সলোমন নর্থাপ, দ্য মার্শিয়ান (২০১৫) ছবিতে ভিনসেন্ট কাপুর, ডক্টর স্ট্রেঞ্জ (২০১৬) ছবিতে কার্ল মর্ডো, শার্লক নোমস (২০১৮) ছবিতে ওয়াটসন এবং দ্য বয় হু হার্নেসড দ্য উইন্ড (২০১৯) ছবিতে ট্রাইওয়েল কামকোয়াম্বা ভূমিকায় অভিনয় করেন। টুয়েলভ ইয়ার্স আ স্লেইভ ছবিতে অভিনয়ের জন্য তিনি শ্রেষ্ঠ অভিনেতা বিভাগে বাফটা পুরস্কার অর্জন করেন এবং শ্রেষ্ঠ অভিনেতা বিভাগে একাডেমি পুরস্কার ও শ্রেষ্ঠ নাট্য অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন। তিনি ২০১৪ সালে ড্যান্সিং অন দ্য এজ ধারাবাহিকে অভিনয় করে সীমিত ধারাবাহিক বা টিভি চলচ্চিত্রে সেরা কেন্দ্রীয় অভিনেতা বিভাগে প্রাইমটাইম এমি পুরস্কারে মনোনীত হন।